Дунейпсо Адыгэ Хасэм Урысей Федерацэм и лIыкIуэу Тырку Республикэм щыIэ Ерхов Алексей ирита жэуап ДЖЭПСАЛЪЭ
Дунейпсо адыгэ (шэрджэс) цIыхубэр Тырку Республикэм щыIэ Урысей Федерацэм и лIыкIуэ Ерхов Алексей Кавказ зауэм и тхыдэр щызэблиш, адыгэ (шэрджэс) лъэпкъым IейкIэ щытепсэлъыхь Sputnik агентствэм ирита интервьюм щыжиIахэм къигъэуIэбжьащ.
Дунейпсо Адыгэ Хасэм и ГъэзэщIакIуэ гупым Ерхов Алексей и псалъэхэр щыуагъэ зыхэлъ, мамыр гъащIэр къэзыгъэутхъуэ, хабзэм къемызэгъ, лъэпкъ зэпэщIэтыныгъэр къэзыгъэхъейхэм ящыщу елъытэ. ЛIыкIуэм жиIахэр дэфтэркIэ щIэгъэбыдэжа тхыдэ щыхьэтхэм япэщIоувэ, Кавказ зауэм епха лъэпощхьэпохэр зыджа урыс тхыдэтххэми хамэ къэралхэм щыщ щIэныгъэлIхэми я къэхутэныгъэхэм техуэркъым.
Ди лъэпкъым дежкIэ Iэмал зимыIэщ зыкъызэкъуипхъуэту асыхьэтым зыIэригъэхьэфыну фейдэ гуэрым папщIэ тхыдэм и пэжым ирисондэджэрыныр. Урысхэмрэ адыгэхэмрэ я зэхуаку лIэщIыгъуэ бжыгъэ хъуауэ гъунэгъу хабзэхэр щызокIуэ, зэкъуэшыгъэрэ зэкъуэтыныгъэрэ зэIэпахыу къогъуэгурыкIуэ. Бэлыхьышхуэ яшэча пэтми, адыгэхэм нобэрей Урысейр ягъэкъуаншэркъым къащыщIам щхьэкIэ. ПщIэрэ щхьэрэ яIэу ахэр Урысейми, щыпсэуну къащыхуихуа дэтхэнэ къэралми я цIыхубэ гъащIэм хэтщ. Адыгэхэм къахэкIащ дуней псом къыщацIыху щэнхабзэм и лэжьакIуэхэр, тхакIуэхэр, щIэныгъэлIхэр, Нобель саугъэтзехьэхэр, Олимп чемпионхэр. Ноби лъэпкъым и псэм пищIу ехъумэ и пщIэм зезыгъэужь, захуагъэм тезыгъэт и хабзэжьхэр, ар я дуней тетыкIэми я зэфIэкIми къегъэлъагъуэ. Урысейми хамэ къэралхэми къи-кIа дунеяплъэхэм адыгагъэмрэ лъэпкъым къыдекIуэкI цивилизацэмрэ итхьэкъуауэ яджу щытащ.
ЛIыкIуэ Ерхов Алексей къыхудоджэ дяпэкIэ дунейпсо цIыхубэр зыгъэбэлэрыгъын псалъэхэм хуэсакъыну, къэрал лIыкIуэхэм яхуэфащэ хабзэ зыхигъэлъыну, псалъэжь цIэрыIуэм и чэнджэщми тетыну: «ЖумыIа псалъэм урипщщ, жыпIам — урипщылIщ».
Дэ дигуи къэдгъэкIыркъым УФ-м Хамэ къэралхэмкIэ и министерствэм Ерхов Алексей и Iуэху еплъыкIэр диIыгъыу. Иджыблагъэ зэхэтыну Дунейпсо Адыгэ Хасэм и ЗэIущIэм мы Iуэхум теухуауэ утыку илъ дэфтэрхэр щызэпкърытхынурэ хуэфэщэн унафэ къэтщтэнущ.
СЭХЪУРОКЪУЭ Хьэутий,
Дунейпсо Адыгэ Хасэм и тхьэмадэ.
